KOMISIJAS REGULA (ES) 2023/129

(2023. gada 18. janvāris),

ar ko attiecībā uz azoksistrobīna, prosulfokarba, sedaksāna un valifenalāta maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Azoksistrobīna, prosulfokarba, sedaksāna un valifenalāta maksimālie atlieku līmeņi (“MAL”) ir noteikti Regulas (EK) Nr. 396/2005 II pielikumā.

(2) 2021. gada 14. decembrī Pārtikas kodeksa komisija ar Kodeksu noteica jaunus maksimāli pieļaujamos atlieku līmeņus (“CXL”) attiecībā uz azoksistrobīnu gvajavēs un valifenalātu sīpolos, šalotēs, tomātos un baklažānos (2).

(3) Saskaņā ar Eiropas Parlamenta un Padomes Regulas (EK) Nr. 178/2002 (3) 5. panta 3. punktu, ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pielāgojot pārtikas aprites tiesību aktus, izņemot gadījumus, kad šādi standarti vai to attiecīgās daļas būtu neefektīvs vai nepiemērots līdzeklis pārtikas aprites tiesību aktu likumīgo mērķu sasniegšanai, vai ja ir zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Savienībā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp starptautiskajiem tehniskajiem standartiem un pārtikas aprites tiesību aktiem, nodrošinot Savienībā pieņemtā augstā aizsardzības līmeņa nesamazināšanos.

(4) Eiropas Pārtikas nekaitīguma iestāde (“Iestāde”) ierosinātos CXL attiecībā uz azoksistrobīnu gvajavēs un valifenalātu sīpolos, šalotēs, tomātos un baklažānos novērtēja un secināja, ka tie ir droši patērētājiem Savienībā (4). Savienība par šiem ierosinātajiem CXL nav iesniegusi atrunas (5) , (6) Pārtikas kodeksa komitejai pesticīdu atlieku jautājumos.

(5) Tāpēc ir lietderīgi šos CXL kā MAL iekļaut Regulā (EK) Nr. 396/2005. Novērtējot ierosināto CXL attiecībā uz valifenalātu tomātos, tika iesniegts pietiekams skaits atlieku noteikšanas izmēģinājumu un Iestāde secināja, ka attiecībā uz konkrētajiem lietojumiem šie dati ir pietiekami. Tāpēc ir lietderīgi Regulā (EK) Nr. 396/2005 svītrot attiecīgo zemsvītras piezīmi, kurā uzsvērta vajadzība pēc papildu datiem.

(6) Kas attiecas uz azoksistrobīnu, saskaņā ar Regulas (EK) Nr. 396/2005 6. panta 1. punktu tika iesniegts pieteikums, kurā lūgts grozīt spēkā esošos MAL attiecībā uz rapšu sēklām un linsēklām. Kas attiecas uz prosulfokarbu, šāds pieteikums tika iesniegts attiecībā uz garšaugiem un ēdamiem ziediem. Kas attiecas uz sedaksānu, šāds pieteikums tika iesniegts attiecībā uz kartupeļiem.

(7) Attiecīgās dalībvalstis novērtēja visus minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(8) Iestāde pieteikumus un novērtēšanas ziņojumus novērtēja, īpaši pārbaudot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (7). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(9) Attiecībā uz azoksistrobīnu linsēklās Iestāde secināja, ka iesniegtie dati nav pietiekami, lai grozītu spēkā esošo MAL. Tāpēc minēto MAL grozīt nav lietderīgi.

(10) Attiecībā uz visiem pārējiem pieteikumu iesniedzēju lūgtajiem azoksistrobīna, prosulfokarba un sedaksāna MAL grozījumiem Iestāde secināja, ka visas prasības par datu pilnīgumu ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, tā secināja, ka pieteikumu iesniedzēju lūgtie MAL grozījumi patērētāju drošības ziņā ir pieņemami. Izdarot šo secinājumu, Iestāde ņēma vērā jaunākos datus par vielu toksikoloģiskajām īpašībām. Ne ilgtermiņa eksponētība šīm vielām, kas rodas, uzturā lietojot visus pārtikas produktus, kuros tās varētu būt, ne īslaicīga eksponētība, kas rodas, uzturā lietojot lielu attiecīgo produktu daudzumu, neliecina par risku pārsniegt pieņemamo diennakts devu vai akūto references devu.

(11) Attiecībā uz prosulfokarbu garšaugos un ēdamos ziedos Iestāde iepriekš, saskaņā ar Regulas (EK) Nr. 396/2005 (8) 12. pantu pārskatot spēkā esošos prosulfokarba MAL, bija konstatējusi, ka daļa informācijas par atlieku noteikšanas izmēģinājumiem nav pieejama. Tāpēc Komisijas Regulā (ES) Nr. 777/2013 (9) ir pieprasīti papildu dati par atliekām, lai attiecībā uz minēto darbīgo vielu minētajos produktos apstiprinātu pagaidu MAL 0,05 mg/kg apmērā. Saistībā ar jauno pieteikumu, kurā lūgts grozīt MAL attiecībā uz prosulfokarbu garšaugos un ēdamos ziedos, tika iesniegti jauni lietojuma veidi un jauni atlieku noteikšanas izmēģinājumi, un Iestāde secināja, ka šie dati ir pietiekami attiecībā uz konkrētajiem lietojumiem un pietiekami pamato jauna, augstāka MAL noteikšanu. Tāpēc ir lietderīgi Regulā (EK) Nr. 396/2005 grozīt MAL un svītrot attiecīgo zemsvītras piezīmi, kurā uzsvērta vajadzība pēc papildu datiem.

(12) Balstoties uz Iestādes zinātnisko ziņojumu un pamatotajiem atzinumiem un ņemot vērā ar izskatāmo jautājumu saistītos faktorus, kas minēti Regulas (EK) Nr. 396/2005 14. panta 2. punktā, ierosinātie MAL grozījumi atbilst Regulas (EK) Nr. 396/2005 14. panta 2. punkta prasībām.

(13) Tāpēc Regula (EK) Nr. 396/2005 būtu attiecīgi jāgroza.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Attiecībā uz visiem ierosinātajiem MAL to piemēro no 2023. gada 26. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 18. janvārī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Report of the 44th Session of the Codex Alimentarius Commission (Pārtikas kodeksa komisijas 44. sesijas ziņojums) REP21/CAC: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Zinātniskais atbalsts ES nostājas sagatavošanā Pārtikas kodeksa komisijas pesticīdu atlieku komitejas (CCPR) 52. sesijai). EFSA Journal 2021;19(8):6766.

(5) European Union comments on Codex (Eiropas Savienības komentāri par Pārtikas kodeksa komisijas diskusiju dokumentu) CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Report of the 52nd session of the Codex Committee on Pesticide Residues (Pārtikas kodeksa komisijas pesticīdu atlieku komitejas 52. sesijas ziņojums) REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Tiešsaistē pieejamie EFSA zinātniskie ziņojumi: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds (Pamatots atzinums par spēkā esošā maksimālā atlieku līmeņa grozīšanu attiecībā uz azoksistrobīnu rapšu sēklās un linsēklās), EFSA Journal 2022;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers (Pamatots atzinums par spēkā esošā maksimālā atlieku līmeņa grozīšanu attiecībā uz prosulfokarbu garšaugos un ēdamos ziedos), EFSA Journal 2022;20(5):7334.

Reasoned Opinion on the modification of the existing maximum residue levels for sedaxane in potatoes (Pamatots atzinums par spēkā esošā maksimālā atlieku līmeņa grozīšanu attiecībā uz sedaksānu kartupeļos), EFSA Journal 2022;20(6):7371.

(8) Tiešsaistē pieejamie EFSA zinātniskie ziņojumi: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 (Saskaņā ar Regulas (EK) Nr. 396/2005 12. pantu sniegts pamatots atzinums par spēkā esošo maksimālo atlieku līmeņu pārskatīšanu attiecībā uz prosulfokarbu). EFSA Journal 2011; 9(8):2346.

(9) Komisijas Regula (ES) Nr. 777/2013 (2013. gada 12. augusts), ar ko groza Eiropas Parlamenta un Padomes Regulas (EK) Nr. 396/2005 II, III un V pielikumu attiecībā uz maksimāli pieļaujamajiem klodinafopa, klomazona, diurona, etalfluralīna, joksinila, iprovalikarba, maleīnhidrazīda, mepanipirīma, metkonazola, prosulfokarba un tepraloksidīma atlieku līmeņiem konkrētos produktos vai uz tiem (OV L 221, 17.8.2013., 1. lpp.).